### 24

# [Nem úgy van mán, mint volt rég: …]

Nem úgy van mán, mint volt rég:
Béborult az magyar ég;
Nem is fordul már végre
Nap a bús magyar égre.
Nincsenek igaz nagyok:
Kapitányok, hadnagyok!
Szíják az ország zsírját,
Vélle Bécset hizlalják.
Meghalt Zrínyi, Hunyadi,
Oda Betlehem, Rákóczi,
Almási és Lónyai,
Hazánk többi lakossi.
Keresztekért akarnak
Sírt ásni a magyarnak.
Sirasd, magyar, sorsodat!
Ásd meg önnön sírodat!
De így kell ennek lenni,
Mer mán nincsen mit tenni!…404
Nagyszalonta (Bihar)