### 54

# [Az embör is aszondja az asszonnak: …]

Az embör is aszondja az asszonnak:
– Öregasszon, maradj itthon tanyásnak,
Mer(t) én elmék Geráékhon mögnézni,
Hogy a lányok hogyan tunnak szalanni.
A nagylány is aszondja az anyjának:
– Édösanyám, én is elmék vasárnap,
Mer(t) én olyat úgysem láttam, jó anyám,
Miúta a magos égbül nap süt rám.
A legény is aszondja az apjának:
– Édösapám, szénázzon mög vasárnap,
Mer(t) én elmék futtatni a babámmal,
Mint régönte te az édösanyámmal.
Az asszony is aszondja az urának,
– Kis uracskám, én is elmék vasárnap,
Mer(t) még olyat úgysem láttam, uracskám,
Miúta a fejemön a kontyocskám.1063
Szeged (Csongrád)