### 24

# [Összejöttek, összejöttek …]

Összejöttek, összejöttek
A szarvasi leányok;
– Ikkom-bikkom, lábikkom –
A szarvasi lányok.
Összeszedtek, összeszedtek
Egy marék lisztecskét;
– Ikkom-bikkom, lábikkom –
Egy marék lisztecskét.
Megsütötték, megsütötték
Zsíros pogácsának;
– Ikkom-bikkom, lábikkom –
Zsíros pogácsának.
Odament a, odament a
Tökfilkó kutyája;
– Ikkom-bikkom, lábikkom –
Tökfilkó kutyája.
Mind megevé, mind megevé
A zsíros pogácsát;
– Ikkom-bikkom, lábikkom –
A zsíros pogácsát.
Így lett vége, így lett vége
A szarvasi bálnak;
– Ikkom-bikkom, lábikkom –
A szarvasi bálnak.1266
Hódmezővásárhely (Csongrád)