### 36

# [Békókujcsom tíz-húszféle, …]

Békókujcsom tíz-húszféle,
Kinyitom a békót véle.
Bíróébúl lopok hatot,
Miért engöm becsukatott.
Az angyalát az anyjának,
Mér mondott engöm betyárnak?
Viselöm a betyár nevet,
Szenvedök érte öleget.
Tele a zseböm bankóval.
Az istállóm lopott lóval.
Eladok belűlik hatot;
Még az éjjel jót mulatok.
Édösanyám sok szép szava,
Kire nem hajtottam soha.
Hajtottam én a máséra,
Kiére nem kellött vóna.
Édösanyám édös teje,
Keserű a más könyere.
Keserű is, keserves is,
Néha-néha siralmas is.952
Kákics (Baranya)