183 A találós mesék és kérdések a nép szóbeli rejtvényei; műfaji rokonok ugyan, de egymástól mégis elkülöníthetők. A találós mese a régibb és egyben terjedelmesebb: minden kérdő formula nélkül leírást ad valamiről, s mintegy önálló megfejtése van. Ezzel szemben a találós kérdés valóban kérdő forma, mely valamire választ keres. A találós mesék egy része verses, ezért is kerültek gyűjteményünkbe. Szigorúbb műfaji mércével mérve ugyanis kisepikai műfaj-nak számítanak.

A találós meséket társas összejöveteleken, lakodalmakban mondták el, de szerepükről közelebbit nem tudunk; aránylag kevés a gyűjtés is. Egy részük több évszázados, esetleg annál is régibb; nagyon soknak nemzetközi párhuzamát is ismerjük. A verses formák erős iskolai, diákos hatásról tanúskodnak.

A magyar találósok csaknem mindig szórejtvények. Közölt példáink legkönnyebben tartalom szerint csoportosíthatók, és parasztságunk világszemléletét is jól jellemzik: a természeti jelenségek, az állat- és növényvilág, az emberi társadalom, az emberi készítmények és létesítmények, étel-ital, különféle élvezetek, a pénz, az esztendő és végül az írás, a toll és a betű találós meséi.