### 53

# [Elveszett a buga bárány, …]

Elveszett a buga881 bárány,
Ki fizeti meg az árát?
Majd megkerül Szen(t) Györ(gy)-napkor;
Mikor a juh ellik, akkor.
Kikeletkor, Szen(t) Györ(gy)-napkor
Minden ember lehet pásztor.
De már ősszel, számadáskor
Az az ember, ki beszámol.
Van már két hete vagy három,
Múta a számadóm várom.
Amoda jön, amint látom
Egy fehér, bodor szamáron.
– Jó napot, édes bojtárom.
Van-e a falkában károm?
– Nincsen károm, de nem is lesz,
Míg a nyáj a kezemen lesz.
– Dehogy nincsen, de bizony van!
Hát a buga bárány hol van?
– Kutyák itták meg a vérét,
Zsidó vette meg a bőrét.882
Hódmezővásárhely (Csongrád)