### 9

# [Orosházárú fúj a szél, …]

Orosházárú fúj a szél,
Zörög az ágácfalevél.
– Babáj Gyurka, hova lettél,
Hogy Makóra el nem gyüttél?
– Mentem vóna, nem lehetett:
A vármegye nem eresztett;
Megkötözték a lábomat,
Elzárták szabadságomat.
Lovamat viszik Gyulára,
Magamat vasba utánna.
Nem fogok soká rab lenyi:
Meg fogok még szabadúnyi.
Hajdú, hajdú, öreg hajdú!
Egyig nem tudtam, mi a bú.
Még a járásom szabad vót,
Jó barátom mindenütt vót;
De most má, hogy rabbá estem,
Jó barátom sehol sincsen,
De most má, hogy rabbá estem,
Jó barátom sehol sincsen.1004
Magyarpécska (Arad)