### 33

# [Kesereg egy árva madár, …]

Kesereg egy árva madár,
Aki minden ágra leszáll.
Kesereghet az es szegény,
Ő es ulyan árva, mind én.
Verje meg az egek ura,
Ki a nagy bánatot írja!
Nekem is van egy bánatom,
Odaviszem, leíratom.
Ez a világ ulyan világ,
Mind a mogyorófa-virág:
Sokat ígér, keveset ád,
S amit ád es, keserűt ád.
Édesanyám megátkozott,
Mikor a világra hozott.
S a lábával elringatott
S a szájával átkozgatott.
Nem átkozott, csak azt mondta:
Ne legyen szerencsém soha!
Nincs a jóba, van a rosszba,
Van a mindennapi búba.66
Gyimesfelsőlok (Csík)