### 192

# [Voltam én még molnár is, …]

Voltam én még molnár is,
Csak azért is!
Nem jól mértem a vámot,
Szidták a vén anyámot,
Csak azért is!
Voltam én még halász is,
Csak azért is!
Kifogtam a nagy halat
Kolozsvári híd alatt,
Csak azért is!
Voltam én még legény is,
Csak azért is!
Félrevágtam sapkámat;
Kinevették a lányok,
Csak azért is!
Voltam én még kovács is,
Csak azért is!
Megkoppintám a szeget,
Nagyot sikoltott egyet,
Csak azért is!
Voltam én még tímár is,
Csak azért is!
Ráfeküdtem a bőrre,
Mégsem ment le a szőre,
Csak azért is!1485
Székelyföld