### 33

# [Szép a magyar nóta, de szomorú, …]

Szép a magyar nóta, de szomorú,
Mert hazánkat pusztítja háború.
Szegény magyar, de sokat szenvedett,
Mikor piski hídnál verekedett!
Négy nap kergette Pukner népünket,
Hogy elfogja magyar seregünket;
De az ötödik napon megállott,
Bém Puknerrel ismét szembeszállott.
De ezt Pukner nem vette tréfára:
Retirált a Károlyfehérvárra.
Egyik része bevonult Szebenbe:
– Büszke magyar, most nézz a szemembe!531
Magyarpécska (Arad)