### 8

# [Amott jön egy kocsi, …]

MENYASSZONYBÚCSÚZÓ
Amott jön egy kocsi,
Fénylik az oldala,
Fénylik az oldala,
Négy ló van befogva.
Benne ül egy szép lyány,
Hazavivő szép lyány,
Benne ül egy szép lyány,
Hazavivő szép lyány.
– Jaj, Bözsi pajtásom,
Szerelmes virágom,
Szánod-e megbánni
A te édesanyád?
– Ó, jaj, hogy nem szánnám,
Majd hogy meg nem halok!
Kő volna a szívem,
Mégis megrepedne.
– Jaj, Bözsi pajtásom,
Szerelmes virágom
Szánod-e megbánni
A te édesapád?
– Ó, jaj, hogy nem szánnám,
Majd, hogy meg nem halok!
Kő volna a szívem,
Mégis megrepedne.
– Jaj, Bözsi pajtásom,
Szerelmes virágom,
Szánod-e megbánni
Te lyánypajtásodat?
– Ó, jaj, hogy nem szánnám,
Majd, hogy meg nem halok!
Kő volna a szívem,
Mégis megrepedne.
Készítsd, anyám, készítsd
Bujdosó-ruhámat,
Hogy találjam készen,
Ha útra indulok!
Útra indulásim,
Nagy szívszakadásim,
Útra indulásim,
Nagy szívszakadásim.
Fonjad, anyám, fonjad
Sárbodor hajamat,
Vagy fonod többet vala,
Vagy többet már soha.812
Hugyag (Nógrád)