### 70

# [Kakas a szemeten …]

Kakas a szemeten
Annyit nem kapar,
Hányszor az én rózsám
Engem betakar,
Pedig éjjel-nappal
Mindig egyre kapar;
Annyit nem kapar,
Hányszor betakar.
Bakter a toronyban
Annyit nem kiált,
Hányszor az én rózsám
Csókkal megkínált,
Pedig éjjel-nappal
Mindig egyre kiált;
Annyit nem kiált,
Hányszor megkínált.
A malom kereke
Annyit nem fordul,
Hányszor az én rózsám
Engem megcsókol,
Pedig éjjel-nappal
Mindig egyre fordul;
Annyit nem fordul,
Hányszor megcsókol.
Mezőn az én lovam
Annyit nem legel,
Hányszor az én rózsám
Engem megölel;
Pedig éjjel-nappal
Mindig egyre legel;
Annyit nem legel,
Hányszor megölel.
Biharban, Borsodban
Nincs annyi esküdt,
Hányszor az én rózsám
Nekem megesküdt;
Biharban, Borsodban,
Szabolcs vármegyében.
Nincs annyi esküdt,
Hányszor megesküdt.1326