1 Vitatható, hogy az átokdalok önálló kategóriának számíthatók-e vagy sem, mindenesetre a fő motívum, az átok erőszakoltság nélkül is egymás mellé rendeli őket. A szerelmi dalok között már találkoztunk hasonlókkal, általában véve is a hűtlen elhagyás, a hazug csábítás a fő indítóok, de átkozzák egymást csalódott házastársak, gazdáját a becsapott, elcsábított szolgáló, vagy egyszerűen irigyeket és más rosszindulatú embereket átkoznak el. A kimondott szó erejébe vetett hit még itt is kísért, épp ezért az eszmei alap, valamint a szerkesztés is hasonlít valamelyest a ráolvasásokéhoz. (Egyébként a szerelmi dalokkal, a párosítókkal vannak közeli rokonságban, de balladarészlet is előfordul bennük.) Nagyon tanulságosak és őszinte érzelmi megnyilvánulásra vallanak az átkok: vakság, hosszú betegség, szerencsétlenség, halál stb. Ezek közül a legrégiesebb és egyben a legköltőibb megfogalmazás, amikor szeretetlen társat kívánnak valakinek, vagy azt, hogy az egész természet forduljon ellene.

Szövegeink nagyobb része a magyar nyelvterület régiesebb keleti és északi részeiről való.