### 4

# [Szentlélek Úristen, segélj minket erre, …]

MESTERLEGÉNYEK LAKOMÁJA:
Szentlélek Úristen, segélj minket erre,
Hogy e mulatságnak mehessünk végére!
Kívánom fejenként, hogy minden elérje,
Erővel, békével az Isten segéljen! Vivát!
Friss muzsikusok, jól reám vigyázzatok!
Mikor parancsolok, víg nótát rántsatok!
Pénzetek lész elég, csak várakozzatok!
Erszényről felettébb ne gondolkozzatok! Vivát!…
E kis társaságnak követsége lettem,
Melyet szeretettel híven meg is tettem.
Mivelhogy én lettem fő konyhamestere,
Ezen kis társaság rendelt engem erre.
De majd kitekintek, meglátom, hogy vannak?
A szakácsasszonyok miként forgolódnak?
Tányércsördüléssel minket ne tartsanak!
Jóízű étkekkel nékünk szolgáljanak! Vivát!…
Beugrik konyháról malac és a pulyka;
Nem fújja nótáját többé véres torka.
Ízenként hulljon el a malacnak farka;
Pulykahússal teljen kinek-kinek marka! Vivát!…323
Kiskunhalas (Pest)