### 26

# [A turai „Koroná”-ra süt a nap, …]

A turai „Koroná”-ra süt a nap,
Megjöttek a vizitáló nagy urak.
Életemnek a legszebbik korába
Léptem be a vizitáló szobába.
Mikor engem a főorvos vizitált,
Három írnok írta a nagy cédulát.
Egyik írta gyenge testem állását,
Másik írta babám elbúcsúzását.
Kis kalapom felakasztom a szögre,
Három évig nem teszem a szememre;
Három évig rezes csákót viselek,
A babámmal, jaj, de ritkán beszélek.
Mikor engem a főorvos vizitál,
Édesanyám a folyosón sírdogál.
Eredj haza, édesanyám, ne sirass,
Van még otthon másik fiad, neveld azt!604