### 56

# [Tehát igyunk az elment gólyákért, …]

Tehát igyunk az elment gólyákért,
Az itt maradott csörgő-börgő szarkákért!
Ez ám annak a görbe tőkének a leve,
Bor ám ennek a neve.
Ezt kapafokkal kocogtatták,
Metszőkéssel sanyargatták,
Tölgyfába szorították,
Mogyorófával körülvették.
Ez elmemozdító,
Erszénypusztító,
Ruharongyosító,
Kocsmárosgazdagító;
Ma vígasztaló,
Holnap szomorító.
– Tudod-e, a minap mit cselekedtél
Velem? A sárba kevertél,
Falakhoz vertél
Más józan embertől, megszégyenítettél;
A kutyákat rám uszítottad!
Szólsz? Nem szólsz? Nem felelsz?
Katonaregula:
Mars az áristomba929!930
Hódmezővásárhely (Csongrád)