### 91

# [Nem hiszök, nem hiszök …]

Nem hiszök, nem hiszök
Barátnak, se papnak:
Mér adta be nevem
Polgármestör úrnak?
Nem vétöttem soha
Szöged várossának,
Mégis besorozott
Engöm katonának.
Huszárnak sorozott,
De bakancsot adott;
Verje mög az Isten,
De mögszomorított!
Kéröm a kapitányt:
Adjon pej paripát!
Úgy viselöm gondját,
Nem lát benne hibát!
Ezön a kapitány
Nagyon mögörüle:
Ott van száz remonda691,
Választhatsz belüle!
Sétálok, sétálok
Remonda faráná(l),
Egyször csak mögállok
Egy sárga csikóná(l).
E(z) lösz jó, e(z) lösz jó,
Ez a sárga csikó,
Ebbű lösz valaha,
Szép magyar huszárló!692
Szeged-Alsóváros (Csongrád)