1183 Az ármentesítések, folyószabályozások, valamint az út- és vasútépítések hatalmas méretű földmunkái termelték ki ezt a sajátosan magyar, félig paraszti, félig munkásréteget.

Dalaik tipikus férfinóták, mint a katona- és pásztordalok is, nem véletlen tehát a közöttük mutatkozó erős kölcsönhatás sem: Egyhúrú líra ez: a korabeli népköltészetből néhány panaszdal, szerelmi és bordal alakult át kubikosdallá; a szokottnál erősebb a magyar nóták és egyéb szentimentális műdalok hatása. A kubikosélettel és munkával kapcsolatos sajátos mondanivalót inkább rigmusaik, verseik, tiltakozásukat pedig a munkásmozgalmi dalok fejezik ki.

Vegyes eredetű és összetételű, új stílusú dalaik között legtöbb a hetyke, gúnyos vagy éppen keserűhangú bordal és mulatónóta; a vándorlásról, munkahelyről és búcsúzásról szóló dalaik már egyedibbek és alkalomszerűbbek is.

A kubikosdalokat jóformán csak a Viharsarokban ismerik, legföljebb alkalomszerűen vettek át ezekből másutt is.