### 40

# [Jaj nekem, szegénynek, árva idegennek! …]

PÁRTABÚCSÚZÓ
Jaj nekem, szegénynek, árva idegennek!
Elmúlt szabadságom, oda vígasságom.
Jaj pártám! Jaj pártám!
Gyönyörű gyöngypártám!
Édes szűzkoronám, édes szűzkoronám.
Apám s anyám miatt vége lesz éltemnek,
Mert szegény fejemet adták idegennek.
Jaj pártám! Jaj pártám!
Gyönyörű gyöngypártám!
Édes szűzkoronám, édes szűzkoronám.
Mikor leány voltam, akkor vígan éltem:
Ha reggel elmentem, estve hazajöttem.
Jaj pártám! Jaj pártám!
Gyönyörű gyöngypártám!
Édes szűzkoronám, édes szűzkoronám.
Azt sem kérdték tőlem: – Hol voltál, hol jártál?
Időt mulasztottál, napot halasztottál!
Jaj pártám! Jaj pártám!
Gyönyörű gyöngypártám!
Édes szűzkoronám, édes szűzkoronám.
Éltem e világon, mint madár az ágon:
Minden boldogságban, egész szabadságban.
Nem jött bú fejemre,
Siralom szememre;
Nem hervadt virágom, boldog volt világom.
Egyedül nyugodtam magános ágyamban;
Meguntam magamat, dúdoltam magamban,
Nem jött bú fejemre,
Siralom szememre;
Nem hervadt virágom, boldog volt világom.
Szép társaságokban gyakorta forgottam;
Kedvemet mutattam, de kezet nem adtam,
Nem jött bú fejemre,
Siralom szememre;
Nem hervadt virágom, boldog volt világom.
Köz volt a szerelem, az is pedig szűzen.
Szabadon evezett kis hajóm a vízen,
Nem jött bú szívemre,
Siralom szememre;
Nem hervadt virágom, boldog volt világom.
Szívemnek jegyese, kit lelkem kerese,
Nincsen most kedvese, nincsen szerelmese,
Oda szűzvirágom!
Oda jó világom;
Minden szabadságom, régi boldogságom.
De jaj már énnekem; lép850 ragadt lábamra,
Változik énnekem ezer siralomra,
Oda szűzvirágom!
Oda jó világom!
Minden szabadságom, régi boldogságom.
Én most is ezeket, noha nehezeket,
Tűröm e sebeket, hosszas keserveket.
Jaj pártám! Jaj pártám!
Gyönyörű gyöngypártám!
Édes szűzkoronám, édes szűzkoronám.
Ha házból kilépek, kurva nevet adnak;
Hogy szeretőt tartok, hamisan vádolnak.
Jaj pártám! Jaj pártám!
Gyönyörű gyöngypártám!
Édes szűzkoronám, édes szűzkoronám.
Akár tisztán járok, akár szennyes vagyok,
Bár senkit nem bántok, mégis hibás vagyok.
Jaj pártám! Jaj pártám!
Gyönyörű gyöngypártám!
Édes szűzkoronám, édes szűzkoronám.
Ritka jó oly atya és az édesanya,
Ki az ő gyermekét idegennek adja.
Jaj pártám! Jaj pártám!
Gyönyörű gyöngypártám!
Édes szűzkoronám, édes szűzkoronám.
Nem lehet állandó az olyan házasság,
Melyet szerez sok pénz és egyéb gazdagság.
Jaj pártám! Jaj pártám!
Gyönyörű gyöngypártám!
Édes szűzkoronám, édes szűzkoronám.
Sírban már életem. Jaj! Jaj! Hová legyek?
A magas hegyekre remetének megyek.
Jaj pártám! Jaj pártám!
Gyönyörű gyöngypártám!
Édes szűzkoronám, édes szűzkoronám.
Noha most testemnek van álmatlansága,
De rövid nap leszen földben nyugovása.
Jaj pártám! Jaj pártám!
Gyönyörű gyöngypártám!
Édes szűzkoronám, édes szűzkoronám.851