### 2

# [Süvegemen nemzetiszín rózsa, …]

Süvegemen nemzetiszín rózsa,
Ajakomon kedves babám csókja.
– Ne félj, babám, nem megyek világra!
Nemzetemnek vagyok katonája.
Nem kerestek engemet kötéllel:
Zászló alá magam csaptam én fel.
Szülőanyám, te szép Magyarország,
Hogyne lennék holtig igaz hozzád!
Nem is adtam a lelkemet bérbe,
Négy garajcár úgyse sokat érne.
Van nekem még öt-hat garajcárom,
Azt is, ha kell, hazámnak ajánlom.
Fölnyergelem szürke paripámat,
Fegyveremre senki se tart számot,
Senkié sem! Igaz keresményem,
Azt vegye hát el valaki tőlem.
Olyan marsra lábam se billentem,
Hogy azt bántsam, aki nem bánt engem.
De a szabadságért, ha egy íznyi,
Talpon állok mindhalálig víni.492