### 124

# [Pesten csináltattam házat, …]

KÖRTÁNC
Pesten csináltattam házat,
Ablakot rá háromszázat;
Közepébe tükörszobát,
Kibe rózsám nézi magát.
Kör-körtánc, kör-körtánc,
Kikerekedik, bekerekedik.
Új a csizmám, nincsen sarka,
Vagyon varga, ki felvarrja.
Ha felvarrja, pénzért varrja;
Van szeretőm, majd kiváltja.
Kör-körtánc, kör-körtánc,
Kikerekedik, bekerekedik.
A mi macskánk férjhez akar menni,
A szomszédba el akarják vinni.
Édes macskánk, ne hagyj itt bennünket,
Ki fogja ki a mi egerünket?
Patak hortyogó!
Kör-körtánc, kör-körtánc,
Kikerekedik, bekerekedik.152