### 11

# [Uraim, a konyhán mindent megvizsgáltam, …]

TRÉFÁS BEJELENTÉS A VACSORÁRÓL
Uraim, a konyhán mindent megvizsgáltam,
Mindeneket legjobb rendben is találtam.
Kötelességem ez, mert vagyok mestere,
A mi örömatyánk rendelt engem erre.
Készülnek az étkek, süt-főz a szakácsnénk,
Mondhatom, hogy jobban magunk se tehetnénk!
Az édes étkeket tudja kavargatni,
A boros kancsót is tudja hajtogatni.
Marhahúsleves fő tizenkilenc akó788,
Tejfeles torma is van egy hétre való.
El se bírjuk élni, van kása hat akó,
Meg nem bírna vele ötven tót arató.
Töltött káposzta is fő, disznó orrával,
Ugyancsak a füle ecetes tormával.
Ki abból jóllakik, könnyen beszél azzal,
Ki a múlt hét óta koplal éjjel-nappal.
Fő a paprikáshús, pedig a javából!
Két tinót789 vágattunk Csáki gulyájából.
Aki leöblíti tízakós hordóból,
Keveset veszen az fejébe a gondból!
Készülnek az étkek, a szakácsné süt-főz,
Sok lusta kuktára perlekedni nem győz.
Ugrál jobbra-balra, mint erdőben az őz,
Azóta az orrát felverte már a gőz.
No, de nem fecsegek, megyek a konyhára,
Sok jó eledelnek drága illatára.
Megnézem a levest, nem dőlt-e patkára790,
Nem dőlt-e a fazék szakácsné lábára?
Sietek, nyargalok, mint tüzes villámlás,
Meg ne kozmásodjék valahogy a rántás.
Itt is leszek, gyorsan, csak figyelmet kérek,
Ha ma nem, hát holnap bizton visszatérek.
Kinek a mulatás nem tetszik rendesen,
Nyitva van az ajtó, furt791 ki egyenesen!792
Bodroghalász (Zemplén)