### 8

# [Becsületre méltó jeles gyülekezet, …]

VŐFÉLYEK VITÁJA A HÁZASSÁGRÓL ### Egyik vőfély
Becsületre méltó jeles gyülekezet,
Férfi- s asszonyrendből álló felekezet,
Kiket a szeretet ide kötelezett,
Halljon szót valaki, ki ide érkezett!
Halljon szót Ádámnak minden maradéka,
Akit befogadott a gazdánk hajléka!
Ádámot az Isten mikor teremtette,
A szent házasságot meg akkor szerzette.
Egy oldala-csontját Ádámnak kivette,
Abból Éva asszonyt mellé készítette.
Maga volt a vőfély, az egek királya,
Amint írja Mózes szent históriája.
Bővön eléadja, bárki is vizsgálja.
### Második vőfély
Állj félre, barátom, hogy én is beszéljek,
Mert olyantól, mint te, hidd el, hogy nem félek.
Magános éltemmel veled nem cserélek,
Élj már te párosan, én egyedül élek!
Tudjuk, hogy Szent Pálnak sem volt felesége,
És mégis a mennyből megvolt öröksége.
Majd ott is vakarod, ahol nem is viszket,
Tégedet az asszony a dologra késztet.783
Alsócsernáton (Háromszék)