### 54

# [Idvezlégy, kis Jézuska, …]

Idvezlégy, kis Jézuska,
Idvezlégy, ó, kisbaba!
Mért fekszel a jászolba,
A hideg istállóba?
Hol a fényes palota,
Hol a kényes nyoszolya231;
Hol a lépesmézecske,
Vajjal mázolt köcsöge?
Ó, ha Magyarországban,
Bicske mezővárosban
Jöttél volna világra,
Akadnál jobb országra,
Mert adnánk jó mézecskét,
Vajas, édes tejecskét;
Szükségedet megszánnánk,
Párnácskánkba takarnánk.232
Szabadbattyán (Fejér)