### 35

# [Elveszett a lovam …]

Elveszett a lovam
Cédrusfaerdőbe.
Elszakadt a ráncos csizmám
A lókeresésbe.
– Ne keresd a lovad,
Mert be vagyon zárva.
Egy új pallós istállóba
Szól a csengő rajta.
Ismerem a lovat
Csengőszólásáról,
Megösmerem a rózsám(at)
Büszke járásáról.
– Édesanyám volt kend,
Mért nem tanított kend?
Gyenge fának ága voltam,
Mért nem hajlított kend?
– Hajlítottalak én,
De te nem hajlottál;
Betyárokkal, gulyásokkal
A csárdába voltál.951
Kiskunhalas (Pest)