1061 A halászat hagyományos, de többnyire csupán kiegészítő jellegű foglalkozás volt, melynek jelentősége a folyószabályozások és ármentesítések után nagyot csökkent. Talán ezzel is magyarázható a halászdalok kis száma, majdhogynem teljes hiánya. De a hagyományos életforma virágkorában sem vehették fel a versenyt pl. a pásztordalokkal, melyekre már majdnem másfél évszázada felfigyeltek. Mindenesetre ahol a munka különleges nehézsége (pl. hajóvontatás), vagy jellege (pl. a csendet kívánó halászás) szabta meg a feltételeket, ott a szokásosnál is kevesebb dalt találhatunk. Utóbb megmentett halásznótáink jó része is szerelmi dal, esetleg mulatónóta, melyekből keveset, vagy épp semmit nem tudhatunk meg a halászéletről. (Maga a víz, a halászat stb. viszont kedvelt költői képe a szerelmi és bordalok egy részének.) Munkadalról nincs tudomásunk, ellenben több magyarnóta van a halászok szájába adva (Estét harangoznak a toronyba; – Hullámzó Balaton tetején, stb.), s közvéleményünk néhány lírai dalt tartalmi vonatkozásai miatt – halásznótának tekint. – A mondottak értelmében válogatásunk eléggé egyenetlen és vegyes összetételű.