### 14

# [Első gazda ha kimegy az udvarra, …]

Első gazda ha kimegy az udvarra,
Fel-feltekint a csillagos égboltra.
– Jaj, istenem, felakasztom magamat!
Mit adok a kepés aratóimnak1155?
Első gazda, ha meggondolja magát,
Teletűzi virággal a kalapját.
Elkeríti azt a kurva angyalát:
– Lányok, jól megnyomjátok a nagy gráblyát1156!
Sosem láttam olyan nagy tábla búzát,
Mint Bogdánban tizenhárom nagy táblát.
Mind a tizenhárom tábla kerekes1157,
De a borsó zörög, mint a leveles.
Jó a borsó, de zsírtalan a kása,
A szakácsné felkente a hasára.1158
Somlóvidék (Veszprém)