1076 A gőzhajózás elterjedése a gyalogos és lovas hajóvontatást gyorsan megszüntette és e foglalkozásokkal együtt tűntek el a dalok is. Jó félévszázados késéssel már alig lehetett belőlük megmenteni, ráadásul annak idején maguk a hajósok sem voltak épp a legdalosabb emberek. Merő véletlen, hogy Rákóczi nevéhez fűződve egyetlen olyan hajóhúzó dalunk fennmaradhatott, mely még az emberi erővel történő vontatásról szól. A lovas hajóvontatók dalai már inkább mulató- vagy szerelmi dalok, a munkáról vajmi keveset szólnak, többnyire azt is áttételesen; sokszor a refrénből többet tudunk meg, mint magából a dalszövegből!

Még ritkábbak a tutajosok dalai, ezek közül igazán csak egyet-kettőt sikerült megmenteni a feledéstől. Legközelebbi „rokonaik”, a hajósdalok között van a helyük.

Maga a hajóvontatás, szerencsére, elmúlt, a hajós életforma képei, hasonlatai azonban megtalálhatók a katonadalokban, keservesekben és főként a szerelmi dalokban. Ezek közül is idézünk néhányat.