### 33

# [Édesanyám kiment a kis kertbe, …]

Édesanyám kiment a kis kertbe,
Fölsóhajtott a csillagos égre:
– Én Istenem, elölöm magamat!
Katonának viszik a fiamat!
– Édesanyám, ne ölje el magát,
Kérdezze meg első Ferenc Jóskát!
Első Ferenc Jóska is azt mondja:
Nem is legény, aki nem katona.
Katonának el akarnak vinni,
Göndör hajam le akarják vágni.
Göndör hajam nem hagyom levágni,
Azzal fogom a császárt szolgálni.
Göndör hajam lehullott a földre,
Rezes csákót nyomnak a fejembe.
Rá van írva a csákóm oldalára,
Hogy harminchat hónapom van hátra.
Bárcsak anyám féléves koromba
Kötött volna követ a nyakamba,
S dobott volna bele a Dunába,
Hogy ne volnék császár katonája!612