### 9

# [Igyuk a bort jó vastagon, …]

Igyuk a bort jó vastagon,
Hogy az Isten többet adjon!
Bort iszok én, nem vizeset,
Hogy héjába ne fizessek
Hogy héjába ne fizessek.
Bort iszok én, látod, pajtás;
Nem élek én búval, mint más.
Ha én búval élnék, pajtás,
Én is megvénülnék, mint más.
Szeretnék én soká élni,
Nem kellene megvénülni;
Pénzen búzát se kék venni,
Adót se kéne fizetni!
De nincs már a házamon fedél,
Rászállna a gólya, de fél.
A nagy iga: adó alatt,
Házgerendám majd leszakad.
Egzekválni jön a bíró,
Utána a végrehajtó;
Elviteti az ágyunkat,
Utolsó véka búzánkat.
Most mán kimék a tanyára,
Nincsen búza, nincsen árpa;
Elvitték az adósságba,
Elvitték az adósságba…
Dér nem lepi a subámat,
Zsuzsok nem éri búzámat;
Mind üres a búzásverem,
A kutyáim szélnek verem.1325
Szeged (Csongrád)