### 7

# [Ó, te rettenetes keserű halál, …]

KÖZÉPKORÚ ASSZONY FELETT:
Ó, te rettenetes keserű halál,
Oly zord s könyörtelen hozzám mért valál?
Kitépted életem reményfáját,
Rám hoztad a sírnak éjszakáját.
Testem sanyargattad nagy fájdalmakkal,
Szívem szorongattad nehéz kínokkal.
Ó, mely bús, siralmas én esetem!
Kedvesimtől mostan búcsúm veszem.
Drága jó hitvesem, édes jó férjem,
Kivel szeretetben s hűségben éltem,
Igaz jóságodért vedd hálámat;
Nyerj érte Istentől bő irgalmat!
Két drága, jó lányom, Isten veletek!
Vejeimmel engem ne felejtsetek!
Az Úr szent áldása szálljon rátok!
Legyen majd egykor mennyben lakástok!
Kicsi unokáim, mostan tinektek
Búcsúcsókom nyújtom, Isten veletek!
Hogyha néha temetőben jártok,
Sírhalmamra tegyetek virágot!
Rajtam síránkozó jó testvéreink,
Apa- s anyatársak s kedves komáink,
Minden kedves rokon s jó szomszédok,
Ez utolsó szóm: Isten hozzátok!
Most eléd indulok, édes Jézusom,
Lelkemet vedd hozzád, kedves Megváltóm!
Szűz Anyám, segíts fel szent fiadhoz,
Nekem megbocsájtó Jézusomhoz!…138
Kakasd (Tolna)