### 88

# [Ritka rendet vágtam, …]

Ritka rendet vágtam,
Sűrű baglyát raktam.
Minden baglya mellett
Egypár csókot kaptam.
Ritka búza, ritka,
Kiben konkoly nincsen.
Ritka a szerelem,
Kiben hiba nincsen.
Mit ér a nagy erdő
Zöld levele nélkül?
Mit ér a szerelem
Jó reménység nélkül?
Szél hajtja a habot,
Víz a vízimalmot.
Szerelem csinálja
Az atyafiságot.
Régen volt vágyásom
Barna szeretőre.
Megadta az Isten;
El kell válnom tőle.
Régen volt, soká lesz,
Mikor az a nap lesz,
Hogy galambom karja
Két vállam takarja.
Nincsen fehér fecske.
Nincs jámbor menyecske.
Majd lesz fehér fecske.
Lesz jámbor menyecske.384
Hódmezővásárhely (Csongrád)