154 A verses mondások széles körű gyűjtőfogalom, olyan dallam nélküli verseket, rigmusokat jelent, melyeket többnyire alkalmilag idéznek. A verses forma szolgálhat nyomatékul, játékos rím esetén humoros hatást kelthet, esetleg csak az emlékezetben való könnyebb rögzítést segíti. (Nem egy csoportnak sokkal gazdagabb a prózai formája.) Tartalmi szempontból nagyon nehéz őket körülhatárolni; itt az erkölcsi példázatokat, a különféle illem- és egészségi szabályokat, csúfolókat, mondókákat, a harangok, malmok szavát utánzó verses tréfákat mutatjuk be. Meglehetősen különböző jellegű versikék, rímes szólások ezek, olykor még a gyermekköltészet határán mozognak.

E verses mondások és rigmusok körébe vágnak, de legalábbis műfaji rokonaik még a táncszók, köszöntők, verses jókívánságok, vásári kiáltások, találós mesék, csúfolók, ijesztők, továbbá a különféle feliratok is, de ezeknek határozottabb az alkalmi jellegűk (pl. a táncszóké), ezért külön fejezetbe kerültek, mások pedig inkább a kisepikai műfajokhoz sorolhatók, így antológiánkból kimaradtak.