### 12

# [Gyönge bornyúhús ez, mit hozok tormával, …]

LAKODALMI VACSORÁN EGY FOGÁS TRÉFÁS BEJELENTÉSE
Gyönge bornyúhús ez, mit hozok tormával,
Csak harminc tavasszal járt már az anyjával.
Gyöngesége miatt szénát nem ehete,
Szegény, gyenge állat csak korpát nyelhete.
Tormát tett, jó sokat, szakácsné melléje,
Orromat csiklintja annak erőssége.
Tessék hát a torma, finom, gyenge hússal!
Erre is tartozik a cigány egy tussal.793
Alsócsernáton (Háromszék)