235 A párosítók a szerelmi dalok műfaji előképei, így tehát átmeneti típusok; az előző csoportoknál líraibb jellegűek. A népnyelvi (eladó nóta, összeéneklés) és az irodalmi (házasító, párosító) elnevezések pontosan kijelölik ennek az alkalmi daltípusnak a helyét és szerepét. Egyéni érzelmekről szólnak, de nem maguk az érdekeltek, hanem kis közösségük (fonó, toll- és kukoricafosztó, lakodalom, a vasárnap délutáni játszó fiatalsága stb.) fogalmazza meg komoly, oktató, esetleg tréfás, csipkelődő, gúnyos formában a vonzalmat. Bár ezek az alkalmi dalocskák eléggé összefonódnak a páros-felelgetős és a csoportos-sorozatos szerkesztésű vetélkedőkkel, továbbá a legény-leánycsúfolókkal és kiéneklőkkel is, kötöttebb alkalmi jellegűk mégis megkülönbözteti őket ezektől. Az említett társas összejöveteleken sokféle játék-hoz kapcsolódhattak, ennek megfelelően változatos típusok alakultak ki, melyeket azonban a cselekmény bemutatása nélkül nem mindig lehet megérteni; ugyanakkor sok régiséget is tartalmazhatnak. E játékok lényege a párválasztás, illetve a párok nyílt vagy titkos, játékos kijelölése és a döntés tudomásulvétele. Az utóbbi évtizedekben az említett társas alkalmak és játékok elmaradoztak, ennek következtében a párosítók egy része is önálló dallá vált (szerelmi, tréfás dalok stb.), esetleg más szokásban (regölés, szentiváni ének stb.) maradtak fenn.

A párosítók részben rögtönzöttek; terjedelmük nem nagy, költői értékük is korlátozott, ötletességük, változatosságuk mégis meglepő. Az utóbbi években gyűjtötték őket intenzívebben, de a magyar nyelvterület keleti szegélyéről még most is kevés adatunk van; mindenesetre egy vaskos népzenei kötet tartalmazza az eddigi eredményeket.

Közölt példáinkat a tartalom és a fő motívumok alapján a következő csoportokra osztottuk (ezek egyúttal a szerelmi dalokkal való közvetlen rokonság mutatói is): madárka (a kedves jelképe), a kiosztott pár elfogadása vagy visszautasítása, bokrétakötés, ketten együtt, esti látogatás, a legényfogás kigúnyolása, a szerelem-betegség, különféle szerelmi fogadalmak és áldozatok, szerelmespárok egymástól távol.