### 100

# [Sej, kis pej lovam nem ette meg a zabot, …]

Sej, kis pej lovam nem ette meg a zabot,
Hétszer kerülte meg Magyarországot.
Nyolcadszor is meg akarta kerülni,
Sej, Ferenc Jóska nem akarta engedni.
Sej, kis pej lovam a födeles705 porába
Nem jól ugrott be a rövid vágtába.
Figyelj, lovam, figyelj a vezényszóra,
Sej, jobban tudod, mint a bundás706 regruta707!
Sej, kis pej lovam csak a földet kapálta,
Azt hallotta: leszerel a gazdája.
– Gyere babám, fogd meg a kantárszárát,
Sej, búcsúzóúl megpaskolom a nyakát!
Sej, a csárdába jó bort iszom, fizetek;
Kis pej lovam csárda előtt feszeleg.
Szép csárdásnét arra kérem: nézze meg,
Sej, lovam hátán rajta van-e a nyereg?708
Hódmezővásárhely (Csongrád)