### 52

# [Nem hitted, hogy beteg vagyok; …]

Nem hitted, hogy beteg vagyok;
Majd elhiszed, ha meghalok.
Nem jöttél el látásomra,
Jöjj el a virrasztásomra!
Nem jöttél el vidékimre,
Jöjj el a temetésemre!
Éngem anyám úgy szeretett,
Soha táncra sem eresztett.
Mind azt mondja, ki nem tudja,
Hogy én nem búsulak soha!
Ha bánatim öröm vóna,
Nálamnál vígjabb nem vóna!
Elosztották a bánatot;
Ott sem voltam, mégis jutott.
Ha meg egyszer elosztanák,
Mind egy cseppig nekem adnák!87
Szék (Szolnok-Doboka)