### 202

# [Hat nap van egy hétben, …]

Hat nap van egy hétben,
Hetedik vasárnap,
Kit a Szentháromság
Választott magának.
(Szóval:) – Sárga, ne!
– Gyű, Fakó, gyű, Sárga,
Itt nem adakoznak,
Mert itt az asszonyok
Kendernyűni vannak.
Sárga, ne!
– Mit kaptál, kisfiam?
– Lisztet, apámuram.
– Ereszd el a szélnek,
Hadd vigye a hegynek!
Sárga, ne!
– Mit kaptál, kisfiam?
– Tojást, apámuram.
– Vágd a kerékagyhoz,
Ragadjon a fagyhoz!
Sárga, ne!
– Mit kaptál, kisfiam?
– Kolbászt, apámuram.
Tedd a tarisznyába,
Jó lesz vacsorára.
Sárga, ne!
– Mit kaptál, kisfiam?
– Krajcárt, apámuram.
Tedd a tarisznyába,
Jó lesz pálinkára.
Sárga, ne!
– Gyí, Fakó, gyí, Sárga!
Nyolc ház van még hátra;
Nem messze már ide
A csapláros háza.
Sárga, ne!1497
Nagyecsed (Szatmár)