### 82

# [Megjöttem én – Jó estét, jó estét! – …]

Megjöttem én – Jó estét, jó estét! –
István köszöntésére.
István, légy egészségben!
Köszöntlek reménységben.
Ha megérted napodat, napodat,
Szűz felvirradásodat,
Áldjad a Jézusodat,
Megváltó Krisztusodat!
A mennyország piarcán, piarcán
Ott szedik az ibolyát.
Abból kötnek bokrétát;
Szent Istvánnak koronát.
A Szent István udvarán, udvarán
Vagyon egy szép almafa.
Föld adja gyökerét,
Gyökér adja fáját,
Fája adja ágát,
Ága adja bimbóját,
Bimbó adja virágát,
Virág adja almáját.
Dicsérjük a boldogságos Szűz Máriát.
Kedves Pista bátyám,
Magam is azt mondom:
Éltesse az Isten
Sok friss egészségben!
Mint egy szép rózsaszál
Virágos kiskertben,
Virágozzék István
Szentek seregében!269
Csácsbozsok (Zala)