### 5

# [Bús özvegyek s árvák, ugyan miért sírtok? …]

ÖZVEGY FELETT:
Bús özvegyek s árvák, ugyan miért sírtok?
Hisz eggyel kevesebb lett mostan számotok!
Vagy talán más teher nyomja a vállatok,
Azért oly szomorú és könnyes arcotok?
Kedvesim, jól tudom, miért keseregtek,
Minthogy ez is özvegy volt itt közöttetek.
Ez is sokszor sírt ám, higgyétek, veletek;
Megmondom az okát, csak figyelmezzetek!
Hogyha egy házaspár elveszti hitvesét,
Azonnal mindenki rámereszti szemét;
Rút nyelvével sérti annak becsületét;
Fontra s latra veti135 minden öltözetét.
Elég már magában, elég az özvegység,
Mert az özvegy élte csupa keserűség,
Az özvegy házánál nem fogy el a szükség,
Őket hát megszólni nagy istentelenség.
Így szól ő végtére: Jézus, egek ura,
Vedd bűnös lelkemet szent országodba!136
Akasztó (Pest)