1281 A napszámos olyan időbérben dolgozó munkás volt, akit a munkában töltött napok száma szerint fizettek. Általában olyan munkákat végeztettek napszámban, amelyeket nem lehetett teljesítményben fizetni, vagy az állandó és közvetlen felügyelet révén többletmunkát próbáltak kisajtolni. Hazánkban a betakarítást (aratás, cséplés, kukoricatörés, répa- és burgonyaszedés stb.) részesek vagy napszámosok, a széna-, kert- és szőlőmunkákat (főként a kapálást), továbbá a növényápolási és egyéb tömeges, de idényjellegű munkákat jobbára csak napszámosok végezték. Ezekhez általában nem kellett szakképzettség, a munkásoknak nem voltak bandaszervezeteik és saját vezetőik sem, ráadásul a napszámosok többsége a nők soraiból került ki.

A cseléd- és summásmunkával szemben a napszámosmunka alkalmi, a kubikolással szemben viszont „szakszerűtlen” volt, innen van, hogy a napszámosok folyton változó és szervezetlen közösségei nem alakítottak ki olyan jellemző dalokat, mint pl. az aratórészesek, summások, kubikosok, kukások stb.

Kevesebb napszámosdal termett tehát, ráadásul ezeket nehezebben ismertük fel és különítettük is el a többitől. E dalok közismert népdalok (főként katona, ill. summásdalok) átalakításai, melyekben a napszámos megjelölés is csak ritkán szerepel; esetleg kapásokról, vagy más, konkrét munkát végző csoportokról esik szó. E dalok egyik fő témája a munkaidő (mely napnyugtáig tartott), mint más hasonló csoportoknak, pl. a summásoknak is, de már élelmezési panasz kevesebb van, mivel a napszámosok rendszerint saját kosztjukon dolgoztak. A közvetlen és kemény felügyelet e dalok központi problémája is. Magáról a munkáról viszont alig tudunk meg valamit, csak közvetve: panaszok vagy szerelmi vonatkozások formájában történik róla említés.

A napszámosdalok többsége közösségi jellegű ugyan, de olykor még túlságosan is friss és rögtönzött, nem egészen csiszolt alkotás. Az énekesek többsége nő, miként a summásdalokéi is.

A napszámosdalokat még a többi mezei munkásdalnál is kevésbé ismerjük, gyűjtésük azonban éppúgy pótolható, mint volt a summás- és kubikosdaloké. Reméljük, a pótgyűjtés ezen a téren is eredményre fog vezetni.