1308 Az újkori paraszti panaszdalok elődeit a XVIII. századi félnépi, részben latin eredetű porcióénekek, valamint az 1848 előtti jobbágyi panaszdalok között kereshetjük. Korábban a robot, dézsma, katonai beszállásolás, később az adó, közmunka és egyéb terhek kaptak helyet a panaszdalban, nemegyszer gúnyos formában. Nemcsak a régi, hanem az újabb panaszdalok közt is szép számmal akad félnépi eredetű, folklorizált alkotás, vagyis a parasztok helyett és az ő nevükben beszéltek, de az érdekeltek valóban magukénak is érezték ezeket az alkotásokat. E szociális panaszdalok műfaji rokonai a keserveseknek, újabb időkben pedig a mezei és ipari munkásdaloknak is, de ez utóbbiak tudatossági fokát soha nem érik el.

Meglepő, hogy bizonyos mértékig még e dalok is lokálisak: a Dél-Alföldről, az ország középső részéről ismerünk legtöbb panaszdalt.