### 5

# [Verjen meg az Isten, rózsám! …]

Verjen meg az Isten, rózsám!
Se nem velem, se nem mással,
Csak egy szeretetlen társsal:
Szép se legyen, jó se legyen,
Téged mégis ne szeressen!
Gyermeked is annyi legyen,
Két tüszelyen el ne férjen.
Búzád csak egy szem teremjen,
Közepe egy csepp ne legyen!
Három szekér széna, szalma,
Mind gané legyen alatta.
Verjen meg az én szám átka:
Feküdj fekete hagymázba8,
Kötelen fordulj az ágyba;
Mosdóvized vérré váljék;
Törölköződ lángot vessen,
Hogy tégedet elégessen!
Út előtted galyasodjék,
Utánad meg párosodjék!9
Magyarbükkös (Alsó-Fehér)