### 35

# [– Édesanyám, mi vagyon a zsebébe? …]

– Édesanyám, mi vagyon a zsebébe?
– Három alma. – Adjon egyet belőle!
Úgysem eszem sokáig az almáját,
Viselem a Ferenc Jóska csákóját.
– Édesanyám, mi vagyon a kezébe?
Fehér kenyér? Adjon nékem belőle!
Úgyse soká eszem anyám kenyerét,
Viselem a Ferenc Jóska fegyverét.
– Édesanyám, mi zörög a zsebébe?
Ha dió az, adjon nékem belőle!
Úgysem eszem sokáig a dióját,
Csutakolom Ferenc Jóska pej lovát.
Ferenc Jóska, ha bevettél huszárnak,
Adj hát lovat, hogy már gyalog ne járjak!
– Adok, fiam, olyan nyerges paripát,
Átugorhadd babád rácsos kapuját.614
Csíkszenttamás (Csík)