### 14

# [Paradicsomkertből csak imént érkeztem, …]

KÁPOSZTA-KÖSZÖNTŐ
Paradicsomkertből csak imént érkeztem,
Mily gyönyörű kertek gyümölcséből ettem!
Mivelhogy sokáig ottan kertészkedtem,
Szép, fejes káposztát bőven termesztettem.
Szép Magyarországnak jó részét bejártam,
Ily káposztafélét keveset találtam;
De annyit mondhatok, hogy ahol csak jártam,
Mindenki dicsérte, fülemmel hallottam.
Ez ám, jó uraim, az étkek vezére,
Nemes magyar hazánk, országunk címere;
A királyoknak is vagyon nagy kedvére,
Áldott, ahol terem ennek a gyökere.
Mégis nem dicsérem, dicsérje meg magát,
Beleadták ebbe mindennek a javát:
Tizenkét disznónak elejét-hátulját,
Keresse meg benne ki-ki fülét-farkát!795
Bodroghalász (Zemplén)